གསུམ་པ།བློ་རིག་གི་གྲངས་ལ་གཞུང་འདི་ལ་ནི།སྤྱིར་བརྒྱད་དུ་ཡོད་དེ།ཚད་མིན་གྱི་བློ་དྲུག་དང་།ཚད་མ་ལ་མངོན་སུམ་ཚད་མ་དང་རྗེས་དཔག་ཚད་མ་གཉིས།ཚད་མིན་ལ་ཡིད་དཔྱོད།བཅད་ཤེས།སྣང་ལ་མ་ངེས།ལོག་ཤེས།ཐེ་ཚོམ།དོན་ལ་མ་ངེས་པ་དང་དྲུག་གོ།དེ་ཡི་ནང་ནས་དོན་ལ་མ་ངེས་པའི་བློ་འདི་ནི།ཡོངས་སུ་མ་གྲགས་པ་ཡིན་ལ།ཡུལ་མི་སྣང་བ་ལ་བློས་སྒྲོ་བཏགས་སུ་འཇུག་པ་ནི།དེ་ཡི་མཚན་ཉིད་ཡིན་ལ།མཚན་གཞི་ནི་སྲོག་རྩར་རླུང་ཞུགས་པས་དོན་ལ་མ་ངེས་པ་དང་།གདོན་གྱིས་བརླམ་པ་ལས་བྱུང་བའི་དོན་ལ་མ་ངེས་པ་གཉིས་ལས།བློས་སྒྲོ་བཏགས་འབའ་ཞིག་ཡིན་པས།སྣང་ལ་མ་ངེས་པ་མིན་ལ་ལོག་ཤེས་ཀྱང་མིན་ཏེ།ཡུལ་མི་སྣང་བ་ཡིན་ལ་ལོག་ཤེས་ལ་ཡུལ་སྣང་བ་ཡིན་དགོས་པའི་ཕྱིར།འདིར་སྣང་མི་སྣང་ནི།ཚད་མ་པ་ལ་ཡོངས་སུ་གྲགས་པའི་རྣམ་པ་སྣང་མི་སྣང་ལ་གོ་བ་མིན་ལ།གཞན་ཡང་བོན་གཞུང་འགའ་ཞིག་ལས་བློ་རིག་དགུ་རུ་བྱུང་ལ།དེ་ཡང་གོང་གི་བློ་རིག་བརྒྱད་ཀྱི་སྟེང་དུ་སྣང་མེད་ཀྱི་རྟོག་པ་གསལ་སྣང་ཅན་དེ་ཡིན་ལ།མཚན་གཞི་ནི་ཐེག་ཆེན་གྱི་སྦྱོར་ལམ་རིགས་བཞི་ཡི་དོན་སྤྱི་གསལ་སྣང་ཅན་གྱི་མཉམ་བཞག་དག་ཡིན་ལ།དེ་ནི་ཚད་མས་དྲངས་པའི་བཅད་ཤེས་མིན་པར་འདོད་པའོ།